Oikeusministeriö 22.12.2016

oikeusministerio@om.fi

LAUSUNTOPYYNTÖ OM 2/472/2016

#### LAUSUNTO KOMISSION DIREKTIIVIEHDOTUKSESTA MAKSUKYVYTTÖMYYS-LAINSÄÄDÄNTÖJEN HARMONISOINNISTA

Euroopan unionin komissio on 22 päivänä marraskuuta 2016 antanut ehdotuksen Euroopan parlamentin ja neuvoston direktiiviksi, joka koskee ensisijassa yritysten varhaiseen vaiheen uudelleenjärjestelyjä ja yrittäjien vapautumista velkavastuusta. Velkaneuvonta ry:lle on varattu tilaisuus antaa mietinnöstä lausunto. Velkaneuvonta ry kiittää tilaisuudesta lausunnon antamiseen ja lausuu kohteliaimmin seuraavaa.

Velkaneuvonta ry pitää mietinnössä esitettyjä ehdotuksia pääosin kannatettavina ja vallitsevan kansallisen lainsäädännön mukaisina.

Velkaneuvonta ry kuitenkin esittää seuraavat huomiot direktiiviehdotuksesta.

**Menettelyjen sähköistäminen**

Direktiiviehdotuksessa on otettu esille myös menettelyjen sähköistämistavoite. Velkaneuvonta ry pitää menettelyjen sähköistämistavoitteita erittäin kannatettavana, myös yksityishenkilön velkajärjestelyn osalta. Sähköistämistavoite on linjassa monien Suomessakin meneillään olevien sähköistämishankkeiden, mm. Aipa-hanke, kanssa.

**Yhtiön johdon velvollisuus ennakoida maksukyvyttömyyttä**

Artikla 18:ssa määritellään yhtiön johdolle velvollisuus määrättyihin toimiin ennakoidessaan tulevaa maksukyvyttömyyttä. Tässä kohtaa Velkaneuvonta ry haluaa esittää huolensa erityisesti pienyrittäjien kannalta tilanteessa, jossa maksukyvyttömyys on johtanut tai johtaa velvoitteiden laiminlyömiseen. Voiko artiklan 18. sisällöstä seurata pienyrittäjälle huolellisuusvelvoite, joka on ristiriidassa voimassaolevan kansallisen velkajärjestelylainsäädännön kanssa (VJL 10 § 3-kohta)?

**Lopuksi - velkajärjestelymenettelyjen tunnustaminen**

Velkaneuvonta ry haluaa korostaa eri maissa vahvistettujen velkajärjestelymenettelyjen tunnustamismenettelyn käyttöönoton tärkeyttä. Tunnustamismenettelyn toteuttaminen mahdollistuu entistä paremmin nyt ehdotetun direktiivin täytäntöönpanon jälkeen. Velkaneuvonta ry toivookin, että jatkossa, maksukyvyttömyyslainsäädäntöjen tultua harmonisoiduiksi, myös tunnustamiskäytäntö otettaisiin käyttöön koko EU-alueella.

Velkaneuvonta ry

Lisätietoja antaa: Marja Satta

 marja.satta@kemi.fi